賦樓提幹古檜因贈其之官
作者：陳著
朝代：宋

paragraphs: 我行晝錦坊，老檜欺眼碧。
樛枝巧相扶，衆星拱月璧。
人力固有待，面勢本天則。
愛益雨露深，風霜莫能賊。
維黄楊州公，好此如好德。
千金買歸家，與德共封植。
秀出攻媿齋，管領無媿色。
立朝大節成，有詩見胸臆。
三世傳到君，培養當益力。
不墜先正心，是乃子孫職。
君今西入官，此樹留鄉國。
看君德日進，此樹日滋息。
他日成名歸，相對兩奇特。